Лясная працаўніца
*Міхась Пазнякоў*

Прачынаецца вавёрка,

Новы кошык дастае

I ляціць між соснаў гонкіх

Шмат работы

У яе,

Бо паспелі ўжо арэхі

I грыбы пайшлі якраз.

Трэба ёй паспець па меху

Насушыць іх у запас.

Замятуць зімой завеі

Золкім снегам край лясны

А вавёрка чай сагрэе,

Зварыць смачны

Суп грыбны.

Торт арэхавы згатуе,

Клікне птушак да сябе.

Завітаеш — пачастуе

Вельмі смачна і цябе.